แบงก์ลดต้นทุนฉุดเงินฝากวูบ
ธปท.เผยเงินฝากเดือน มิ.ย. วูบ 7.8 หมื่นล้าน แบงก์ลดต้นทุนหลังปล่อยสินเชื่อยาก
5 ส.ค. 2558

ธปท.เผยเงินฝากเดือน มิ.ย. วูบ 7.8 หมื่นล้าน แบงก์ลดต้นทุนหลังปล่อยสินเชื่อยาก 
ธนาคารแห่งประเทศไทย (ธปท.) รายงานยอดเงินฝากของสถาบันรับฝากเงินรวมตั๋วแลกเงินทั้งระบบ ล่าสุด ณ สิ้นเดือน มิ.ย.ที่ผ่านมา ว่า มียอดเงินฝากรวม 16.77 ล้านล้านบาท เพิ่มขึ้นจากช่วงเดียวกันปีก่อน 6.2% แต่ลดลงจากเดือนก่อนหน้าที่มียอดเงินฝากทั้งระบบรวม 16.85 ล้านล้านบาท หรือลดลง 7.8 หมื่นล้านบาท คิดเป็น 6.5% สะท้อนว่าระดับเงินฝากในระบบมีอัตราการเพิ่มที่เริ่มลดลง
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย เปิดเผยว่า สาเหตุเบื้องต้นที่เงินฝากในระบบลดลงไม่น่าจะมาจากระดับอัตราดอกเบี้ยที่ต่ำมาต่อเนื่อง แต่น่าจะเป็นเพราะธนาคารพาณิชย์มีการบริหารจัดการต้นทุนให้ลดลง เนื่องจากในช่วงที่ผ่านมาสินเชื่อปล่อยกู้ไม่ค่อยได้ ระดับหนี้เสียเริ่มเพิ่มขึ้นจึงมีความระมัดระวังมากขึ้น  ธนาคารส่วนใหญ่จึงจำเป็นต้องลดต้นทุนการจ่ายดอกเบี้ยฝากลง ไม่ดึงเงินฝากเหมือนก่อน ด้วยการไม่ต่ออายุแคมเปญเงินฝากที่จ่ายดอกเบี้ยสูง และไม่แข่งขันแย่งเงินฝากเหมือนในอดีต
ขณะเดียวกัน มีการแนะนำลูกค้าผู้ฝากเงินหันไปลงทุนในรูปแบบต่างๆ ที่ให้ผลตอบแทนในอัตราที่รับได้มากขึ้น เพื่อไม่ให้เสียความสัมพันธ์กับลูกค้าผู้ฝาก เช่น การแนะนำให้ไปลงทุนในบริษัทจัดการกองทุน ลงทุนกองทุนประกัน เป็นต้น ทำให้เงินฝากไม่ได้หนีออกไปไหน เห็นได้จากการออกไปลงทุนในต่างประเทศของนักลงทุนไทย (ทีดีไอ) เริ่มน้อยลง ล่าสุดเดือน มิ.ย.ที่ผ่านมาติดลบ 1,081 ล้านเหรียญสหรัฐแล้ว เพราะเศรษฐกิจโลกยังฟื้นตัวไม่ชัดเจนนัก ทำให้นักลงทุนมีทางเลือกไม่มากนัก
ด้านนายอนุสรณ์ ธรรมใจ อดีตกรรมการผู้ทรงคุณวุฒิและกรรมการตรวจสอบ ธนาคารประเทศไทย กล่าวถึง การประชุมคณะกรรมการนโยบายการเงิน (กนง.) วันที่ 5 ส.ค. ว่า กนง. ควรนำประเด็นภาวะเศรษฐกิจซบเซา และอัตราเงินเฟ้อติดลบต่อเนื่องกันเป็นเดือนที่เจ็ดมาเป็นประเด็นหลักในการพิจารณา มากกว่าที่จะวิตกกังวลเรื่องเงินบาทอ่อนค่า หรือเกรงว่าจะมีการก่อหนี้เกินตัว หรือความร้อนแรงของภาวะฟองสบู่ เพราะเศรษฐกิจไทยไม่ได้มีปัญหาฟองสบู่ และการอ่อนค่าของเงินบาทไม่ได้เป็นผลจากดอกเบี้ย แต่เป็นผลจากความเชื่อมั่นต่อเศรษฐกิจไทยและธุรกรรมเคลื่อนย้ายเงินทุนระยะสั้นเก็งกำไรมากกว่า (Short term Speculative Capital Flows) การที่ประเทศมีการเกินดุลบัญชีเดินสะพัดสูงแต่เงินบาทอ่อนค่าอย่างรวดเร็วในช่วงสั้นๆ เป็นการแสดงถึงธุรกรรมการเงินระหว่างประเทศที่ไม่ปกตินัก
ทั้งนี้ แม้ว่า กนง.จะมีการปรับลดอัตราดอกเบี้ยลงอีก 0.25-0.5% ก็ไม่ได้ช่วยกระตุ้นเศรษฐกิจผ่านการบริโภคและการลงทุนมากนัก แต่อย่างน้อยที่สุด ก็เป็นการช่วยบรรเทาปัญหาเศรษฐกิจฝืดเคือง มาตรการการคลัง และการเร่งรัดการเบิกจ่ายภาครัฐที่มีข้อจำกัด ภาคส่งออกหดตัวติดลบ การลดดอกเบี้ยนโยบายจะช่วยลดต้นทุนทางการเงินของภาครัฐ ภาคครัวเรือนและภาคธุรกิจลงมา บรรเทาปัญหาได้ระดับหนึ่ง